Toernooi gaan voort ná vandalisering van gholfbaan | Maroela Media
Die foto wys die skade wat aangerig is.
Die Wild Coast Sun-uitdaagtoernooi van die Sonskyn-gholfreeks sal Woensdag voortgaan nadat vandale die naweek die setperke van die gholfbaan waar die toernooi plaasvind beskadig het.
Zoleka Skweyiya, woordvoerder van Sun International, het gesê vandale het Saterdagaand 'n groot aantal gate op die setperke van die Wild Coast Sun-buiteklub se gholfbaan suidoos van Port Edward gegrawe.
Michael Hollick, 'n professionele gholfspeler wat ook aan die toernooi deelneem, het Sondag foto's van die skade op sosiale media gedeel.
"Die plaaslike gemeenskap het pas R400 000 wat in die gebied bestee sou word in fooie vir joggies, klubhuispersoneel en toerisme beïnvloed," het hy by die foto's geskryf.
Só lyk dit na daar met herstelwerk begin is.
Hollick het verder beweer daar is die afgelope ruk personeel van die buiteklub afgedank nadat hulle glo aan onwettige protesaksies deelgeneem het en dat dit moontlik van dié personeel is wat betrokke was by die vandalisering. Skweyiya kon egter nie onmiddellik bereik word om op die bewerings te reageer nie.
Volgens Skweyiya is daar Sondag dadelik begin om die skade te herstel. Sy het gesê inwoners, gholfspelers, personeel en 'n groot aantal ander mense het almal hand bygesit.
Volgens haar word hulle ook steeds oorval met navrae van mense wat wil help. Skweyiya het bevestig die toernooi gaan voort.
'n Woordvoerder van die Sonskyn-gholfreeks kon nie onmiddellik vir kommentaar bereik word nie.
Die toernooi vind van Woensdag tot Vrydag plaas.
Talle mense het gehelp om die setperke te herstel.
In die nuus port edward
Lekker dom. Wys jou hul gee nie om nie
Ja breek af, vernietig……dan vind jy jouself vanwaar jy n werk gehad het om geen werk te hê nie… julle is baie baie slim….
Ek stem saam Manie.
Manie ek stem met jou saam ho gouer ons dit besef ho beter
Dit is verblydend dat die toernooi kan voortgaan. Soos tereg opgemerk is, die tipe byeenkoms is goed vir die plaaslike ekonomie. Welgedaan aan almal wat hande gevat het om die skade te herstel. Hoop addisionele sekerheidsmaatreels is getref om die vandale weg te hou.